b'\n_START_ARTICLE_\nVildmark\n_START_PARAGRAPH_\nVildmark (eller \xc3\xb8demark) defineres som omr\xc3\xa5der, der ikke er v\xc3\xa6sentligt forstyrret af menneskelig aktivitet. Vildmarker er ofte \xc3\xb8rkner, fjeldegne, urskove, regnskove, stepper, tundraer eller taiga. I Danmark findes ingen vildmarker._NEWLINE_Vildmarken er ikke n\xc3\xb8dvendigvis ubeboet. Der kan bo urfolk, der ikke p\xc3\xa5virker milj\xc3\xb8et i v\xc3\xa6sentlig grad.\n_START_SECTION_\nOrdets betydning\n_START_PARAGRAPH_\nOrdet vildmark kommer af den opfattelse, de fleste civiliserede samfund havde af naturen allerede f\xc3\xb8r industrialiseringen, at uber\xc3\xb8rt natur var ut\xc3\xa6mmede, ufremkommelige, vilde steder, med vilde, hedenske, barbariske mennesker, vilde dyr og mange andre, b\xc3\xa5de reelle og indbildte farer - kaos (uorden) i mods\xc3\xa6tning til kosmos (orden)._NEWLINE_I dag, da vi har bedre forst\xc3\xa5else for naturens sammenh\xc3\xa6nge p\xc3\xa5 grund af naturvidenskaben, og v\xc3\xa9d at det er n\xc3\xb8dvendigt at indrette sig efter den og ikke bek\xc3\xa6mpe den, ser helhedsbilledet anderledes ud. Derfor v\xc3\xa6lger mange i dag termen "\xc3\xb8demark" i stedet for "vildmark"._NEWLINE_I Norge defineres "vildmark" som natur beliggende fem kilometer eller mere i luftlinje fra veje og st\xc3\xb8rre tekniske indgreb. I starten af 1900-tallet var omkring halvparten af Norges fastlandsareal vildmark; i januar 2013 kun 11,6\xc2\xa0%.\n_START_SECTION_\n\xc3\x98demark kontra civilisation\n_START_PARAGRAPH_\nDe indf\xc3\xb8dte, som lever i \xc3\xb8demarken, eller de der f\xc3\xa6rdes der for at dyrke vildmarksliv (det kunne v\xc3\xa6re parkbetjente), har den opfattelse, at verdens storbyer er mere "vilde" end \xc3\xb8demarken. I byerne er er der mange flere ukontrollerbare, farefulde faktorer at tage i betragtning. Det kan v\xc3\xa6re for eksempel hektisk trafik, kriminalitet, ghettoer, der for udenforst\xc3\xa5ende kan virke truende. For den professionelle vildmarksvandrer kan man sige, at vildmarken f\xc3\xb8rst bliver vildmark i det \xc3\xb8jeblik, hvor man kommer ud for en ulykke, der medf\xc3\xb8rer overh\xc3\xa6ngende livsfare, og man er langt fra livreddende hj\xc3\xa6lp._NEWLINE_Andre igen vil sige, at \xc3\xb8demarker ikke har nogen betydning for menneskets overlevelse og kun er til for at tilfredsstille en flok entusiaster, der romantiserer naturen og et for l\xc3\xa6ngst forg\xc3\xa5et livsgrundlag for urfolk.'